L’artista Néstor Dámaso del Pino entrega una caricatura de Vicent Andrés Estellés a l’Ajuntament de Burjassot
2025-07-24

A Burjassot, continuen succeint-se els actes commemoratius amb motiu del centenari del naixement del poeta, escriptor i periodista Vicent Andrés Estellés, també des de l’àmbit de les Arts Plàstiques. Així, divendres passat 28 de juny, el reconegut caricaturista canari Néstor Dámaso del Pino va fer lliurament a l’Ajuntament de Burjassot, representat per l’alcalde, Rafa García, d’una caricatura d’Estellés, una obra amb la qual l’artista plàstic ha volgut contribuir a les celebracions de l’Any Estellés.

Així mateix, també s’ha entregat una còpia de la caricatura a la família del poeta, representada pel seu fill, Vicent Andrés Lorente. En l’acte de lliurament, celebrat en el Consistori, també van ser presents el regidor de Cultura de l’Ajuntament de Burjassot, Javier Naharros i el secretari de la Fundació C.E. Vicente Blasco Ibáñez, Ángel López, qui ha impulsat esta iniciativa.

Néstor Dámaso del Pino, autor de la caricatura de Vicent Andrés Estellés, té una extensa trajectòria artística, com a caricaturista i com a dissenyador de cartells i portades de llibres, amb més d’un centenar d’exposicions realitzades en multitud de països. Les seues obres són presents en nombrosos museus; és col·laborador assidu de l’Associació de Cases Museu i Fundacions d’Espanya i Portugal, i va ser impulsor del Saló Canari de l’Humor Gràfic i la Caricatura, celebrat a Las Palmas de Gran Canaria. És membre de la Union of World Cartoonists, de l’Associació Espanyola de Caricaturistes, i de la Federation of Cartoonist Organization (FECO Espanya).

El mes d’abril passat, es va inaugurar a la Casa Museu Blasco Ibáñez (València) una exposició de Néstor Dámaso, titulada La mirada literaria, en la qual es mostren una col·lecció de caricatures dels més destacats literats espanyols, que romandrà oberta fins al pròxim 14 de desembre.